
UTANGULIZI

Akili Mfikishie Na Moyo ni kijitabu kidogo cha tungo zilizobeba mawazo na falsafa za mwandishi kilichojikita katika kuyasemea yale yaliyomo katika fikra za watu wengi ambayo wanakosa maneno mahususi ya kusemea.  

Uwasilishaji wake wa maudhui ni katika mfumo wa mtu akijielezea na kutumaini wewe msomaji kwake uwe hadhira, hivyo kukuacha na chemsha bongo nyepesi ya kutafakari maana na dhamira zake ili ujumbe wake uufikie moyo wako na kukuachia athari yenye kudumu.

Hivyo basi kusudio la kijitabu hiki ni kuweza kuzungumza ya moyoni mwako kwa uchache wa maneno na lugha nyepesi.

Kwa utangulizi huu, ninatumaini ewe ndugu msomaji, akili yako itapokea ujumbe na kuufikishia moyo.

SURA YA KWANZA: SEMI 






Ukiwajua watu una matatu; wachukie, jitenge au wasaidie.

Achana na imani isiyokupa amani.

Hana salama aliye na hofu na aliyekubali hana la kuhofia.

Kazi ni ya wengi ila mipango ni ya wachache.

Akili changa huchanganya changamoto na changa la macho.

Hakuna ushujaa kwenye kumzomea kipofu.

Kushtaki kifo haikuzuii kufa.

Kizuri ni bora ya kikamilifu kama kikamilifu hakihitaji ziada, kivipi kizuri kinahitaji bandia?

Wateja hawajui isipokuwa wanachokikuta sokoni.

Aliyekuumba anakupenda kuliko aliyekuzaa kwa maana alikujua kabla na alikutengeneza kwa utashi.

Fadhila ya punda ni mateke, asemae hayo ni mwanadamu anayemjaza mizigo kwenye mgongo.

Nasaha ya lazima ni udikteta wa mnasihi.

Kuitaliki dunia ni kufunga ndoa na akhera, huzuni zamfaa zaidi mwema ingawa majuto hayako nae.

Mwenye subira haanguki, anateleza.

Anayetaka kusifiwa hatoridhika, anaye ogopa kusifiwa hatofanikisha.

Anayemuogopa mbwa anayemfuga, mbwa huwa bwana yake.

Msema kweli mpenzi wa Mungu ila msema kweli wa maovu yake kamsifu Shetani.

Hakupanga afiwe hadi iwe juu yake mshibe msibani.

Akutoneshae kidonda kinachopona asikudanganye ni daktari.

Mwanamke mzuri amjue mume wake, mume wake akitaka wamjue hana wivu nae.

Mgeni kisirani ni mwenyeji jeuri.

Auliziae sana njia hatojua vichochoro.

Neema anasikia kwanza ili aone.

Mwili utaoza na walishasema akiba haiozi.

Asiyejua kidogo, hajui thamani ya kingi.

Simba akitelekeza nyama asimlaumu fisi.

Maneno makali huvunja nyama za moyo.

Mchagua ajira awe na kipaji, asie na kipaji awe na mtaji.

Aisemeae takadiri hufumbia macho yake kudra.

Lipi limesalia kuwa uongo kama kila lisemwalo lipo.

Bibi na Bwana harusi waburudishwe na sio waburudishe.

Haliachwi ovu ila kwa shinikizo la jema.

Kilema mwalimu wa wazuri.

Mchimba kaburi hahitaji mawaidha, asipowaidhika basi ashakufa.

Alipizae kisasi kwa mpumbavu, mpumbavu atamshinda.

Alishapanga kufeli ajiwekae majaribuni.

Mwenye dharau hutumai heshima.

Akataaye asili ajiandae kwa ubishi.

Tapeli masikini anaitwa mganga, mganga tajiri anaitwa tapeli.

Wakati mwingine nakitazama kioo ili kuona kama ninamjua mtu ninaezunguka nae.

Asiyesikia sauti yake hupayuka.

Mwanamke anayependwa kweli hachuji kwa mumewe.

Mtoto hafundishwi njaa, anafundishwa adabu za kula.

Uwendawazimu wa aliyefanikiwa ni upekee, upekee wa anayetaka kufanikiwa ni uwendawazimu.

Watu wanaotafuta njia fupi; mmoja ni mbunifu, aliyesalia ni mpumbavu.

Asiyekosea, kuishi anakosea. 

Agombanae na mzazi wake ana rafiki amponzae.

Akili ni mali. Je, kila mwenye mali ana akili au kila mwenye akili ana mali?

Nambari moja wa kweli ni yule aliyemfanya nambari mbili akate tamaa.

Apewae ndiye aongezewae, ukweli huu ujamaa ulishafeli kuutambua.

Kila wajibu ni halali na si kila halali ni wajibu, kila haramu ni kosa ila si kila kosa ni haramu.

Wale wanaozikwepa hatari ni juu yao kuhadithia hadithi za wengine.

Si jambo la msingi kujua watu wanasema nini kama kujua unasikiliza nini.

Muogope masikini jeuri, anapupa ya kumuona anayemfanyia wema kuwa anajipendekeza. 

Hatuzoei shida, tunazoea subra tuliyonayo wakati wa shida, ama tukizoea shida haiwi shida tena.

Mnyonge anahofia ataumizwa, mwenye nguvu uhofia ataumiza.

Ulipoteza haki ya kupewa na Mungu siku ambayo wivu ndio ulikuwa kisukumo chako.

Usiwaulize watu kuhusu wao, watakuambia vile wanataka kuwa, na sio vile walivyo. 

Kudra ni kadiri ya Mola na kadiri ya mwanadamu ni kwa kudra ya Mola.

Anaekutakia furaha yako kwa maoni yake yanayopingana na yako anakusudia furaha yake.

Malalamiko ni tabia ya wasio na athari.

Chozi la upendo zito kuliko chozi la maumivu.

Wapambe hujipamba kwa kupambia.

Subra ni baina ya kutoigiza furaha na kutodhihirisha huzuni.

Ni aidha ufanye yatakayo kupatia mtizamo sawa au uwe na mtizamo utakao kufanya ufanye vitu sawa.

Kuwa maarufu sana kwa nafsi yako kiasi kwamba huwezi kupotea.

Mwanamke anayevutia kuliko kawaida ni mwanamke uliye mtizama kuliko kawaida.

Mke mwema hutoka kwa Mungu na utamtambua kwa namna anavyo kupeleka alipotoka.

Kipaji kisichoingiza pesa kinadharaulika kwa mjinga na huogopwa na mwerevu.

Gharama ya uhuru ni kumkwaza dhalimu na mtihani wa uhuru ni kutothibitisha dhalimu alikuwa sahihi.

Shida za imani na uadilifu ni bora kuliko faraja za kufuru na usaliti.

Anayesikiliza sana hadhira hatohudhuria.

Mzazi akikosea ni binaadamu, mzazi akipatia ni mzazi.

Heshima iko usoni, adabu iko viuongoni na utiifu uko moyoni.

Kujishauri baina ya jema na ovu ni shauri ovu.

Hayamfai maneno yule anayetaka asikilizwe.

Chuo cha ndoa ni ndoa zilizofeli.

Kama mtu anahitaji kula na bado anaamini hakuumbwa basi angekuwa hafi angesema kajiumba.

Umaarufu unaokutafuta ndio maradufu.

Kila alie na zuri kuna anayemshtumu kwa kuringa.

Asie na upande kwenye mechi ni yule asieshabikia. 

Ni nafuu uwe mjinga wa kuona kila mtu ni mtu mzuri kuliko kujitia uwerevu na kuishia kuhisi kila mtu anashari.

Usifanye mjadala na nafsi yako juu ya yale ya lazima uyafanye.

Usishindane na kipenzi isipokuwa katika kuonyeshana mapenzi.

Kila mwenye upendo hayamshindi mapenzi, kila mwenye mapenzi hayamshindi mahusiano.

Kupotezeana ndio kupotezana.

Dawa ya maneno mabaya ni maneno mazuri mpaka pale ikifika hatua hamna mbadala ila asikie maneno yake yalivyo mabaya.

Asiyejua kipi ajadili na kipi asijadili usibishane nae.

Mantiki ya yakini ni kuondosha ulakini kwenye mantiki.

Mjenzi asiogope kuchafuka na mvuvi asiyejua kuogelea hana haja na biashara ya samaki.

Uroho ni ndugu wa uchoyo na jirani mwema wa dhulma.

Aliyekibeba kinyongo kitamnyonga. 

Hatari ya kupandwa kichwani na nafsi yako ni kubwa kuliko kupandwa na kilevi, mapenzi au shetani.

Msema kweli mpenzi wa Mungu, msema kweli yasiyo mhusu ni mpenzi wa Shetani.

Likimjia zuri lililotimia yule asiejua lililompelea, atajawa na kukosa fadhila.

Dalili ya utajiri ni kuona mbali, dalili ya umasikini ni kuamini huwezi kufikapo.

Asimuliaye mawazo yake ili watu wamsifu ajiandae kuchukia watu kwa kutomsifu au watu kumuibia mawazo yake na bado wasimsifu.

Rangi ya pundamilia inaitwa pundamilia, ukiumiliki mchezo, mchezo unakuwa wewe .

Mama yako akikuteta basi umeshindikana.

Mtoto wa kiume akiwa na urafiki na baba yake, baba yake alikuwa rafiki na baba yake au aliutamani sana.

Anae yatamani mauti sio jasiri ni mtu aliyekata tamaa.

Ukimpenda mwanamke mwambie lakini usimuonyeshe, ukimpenda sana muonyeshe lakini usimwambie.

Umoja bila kukubaliana ni sharti mmoja kawazidi nguvu wenzie na hakuna umoja wa kukubaliana wote. 

Uongo wa mwanaume kwa mwanamke anayempenda ni uongo wa mdomoni ila ukweli wa moyoni.

Mapenzi hayana mbadala.

Umri mdogo ni tusi kwa mwanaume na ni sifa kwa mwanamke, na kinyume chake ni ukweli pia.

Anayetangaza sadaka yake husahaulika kuliko anayeificha.

Ahisiye sayansi hupingana na imani basi hanayo imani au haifahamu sayansi.

Mtoto aone pepo iko chini ya nyayo za mama na sio mama aone pepo ya mwanae iko chini yake.

Kama uzuri wako ni bidhaa,

Nadhani haina tarehe ya kuharibika.

Kama penzi lako ni la kubumba,

Ni matumaini yangu kalibumba Mungu.

Kama wewe ni picha,

Nakuhakikishia wewe ni zaidi ya Mona Lisa.

Kama wewe ni ua,

Basi hakuna ua lapamba kama wewe.

Kwa sababu kama wewe ni nyota,

Basi nyota nyingine ni miezi tu.

Kama mwili wako ni umbile,

Basi ni jambo la msingi ujue wewe ni waajabu kuliko piramidi za Misri.

Kama kila mpenzi atajenga Taj Mahal,

Nitakujengea hekalu ambalo watu watahisi ni sehemu ya ibada.

Nihakikishie mimi ndiye mteja pekee,

Kama moyo wako unagharama.

Na kama sisi ni sayari,

Wewe ni ‘black hole’ ambayo nakamatika kwako milele.

Kama wewe ni nguo,

Basi ni mtindo usiyoisha.






Kama ungekuwa wa kihistoria,

Labda wangekuringanisha na Mama Teresa.

Kama mapenzi ni kazi,

Wewe ndie muajiri wangu  daima.

Na kama sote hatuna kesho,

Mie nitakupatia leo yangu.

Na katika kama zote,

‘Kama’ iliyo ya msingi zaidi,

Ni kama ungenipenda navyokupenda,

Ningekufanya mwanamke mwenye furaha zaidi.

Kwasababu ningekuonyesha wanaume wenye mapenzi ya kweli hawapo tu kwenye vitabu.

Wanaweza kuwa halisi kama halisi nilivyo mimi hapa.

(Shairi hili ni tafsiri ya shairi la ‘IF’ kutoka kwenye kitabu The Few But The Heavy Book 1 mwandishi JETHRO SHEIKH SPEAR) 

Alikuja mwingine jana akasema unayoyasema.

Mwingine alikuja juzi akaniahidi hata asiyoyaweza.

Mwingine zawadi tele akanipatia, akaona ananinunua.

Mwigine akaazima vitu aje kuniringishia, labda nitachanganyikiwa na hivyo kumpenda.

Aliyekuwa mdogo akajifanya mtu mzima na aliyekuwa mtu mzima akajifanya mtoto.

Mwingine akasema ukweli hata pasipofaa, mwingine hata pasipo na ulazima akasema uongo.

Alikuja mwenye sura nzuri akijua nitamshobokea.

Mwingine akaja kama msamaria na ahadi za ndoa na akajua atanipatia.

Kuna aliyedai aliumizwa ili nimuonee huruma.

Kuna aliyejidai ana uzoefu ili nihisi ntahudumiwa.

Kuna aliyedai hajui kitu ili nimfikirie hatochepuka.

Kuna aliyejitahidi anipe kila kitu ili nipate kumsifia.

Kuna aliyekuwa hafanyi kitu akidai atanisumbua.

Mwingine akanitaka mimi na rafiki yangu kwa wakati mmoja.

Mwingine alifanikiwa kunionyesha mapenzi ya kweli ila ndugu zake wakaingilia.

Mwingine alinisifia mpaka nikaathirika badae akaacha nikasononeka.

Mwingine alinicheka nilipokuwa nikikosea, akanidharau na kuniona mjinga.

Mwingine hakutaka hata kunisikiliza.

Alikuwepo aliyenisikiliza kiasi yeye hakuongea, hakuwahi kuniongoza.

Alikuwepo aliyenitongoza ili asifiwe ameniingiza kwenye yake orodha.

Alikuwepo aliyenipiga na vitisho kila kukicha.

Alikuwepo aliyekuwa mzuri wa kubembeleza ila yeye akikasarika hakuna cha kumtuliza. 

Au yule anayetaka kubembelezwa ila yeye hawezi, kila siku anasema hayuko kwenye hisia.

Kuna aliyenitafuta kwa haja zake baada ya hapo alinikimbia na zikimrudia ananirejea.

Nistaajabishe maana sijui lipi sijasikia au sijaona.

Lakini nistaajabishe kwa penzi la kweli na kunipigania, tabia nzuri na huruma, nitakupa penzi nililolitunza baada ya kuogopa kulitoa.

